***Мәктәп туры***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

**ТАТАР ӘДӘБИЯТЫННАН ОЛИМПИАДА БИРЕМНӘРЕ**

(2025-2026 нчы уку елы)

**9 нчы сыйныф**

**Үткәрү вакыты – 150 минут**

**Максималь балл – 40**

**1. Дастан жанры турында исеңә төшер. Аның үзенчәлекләрен барлап яз, мисаллар китер. (6 балл)**

**Җавап:** Дастан – аерым бер халыкның тарихына, мифологик ышануларына нигезләнгән героик эчтәлекле, романтик рухлы әсәр. Тарихтагы вакыйгаларны, риваять-легендаларны әдәби эшкәртеп иҗат ителә. Халык авыз иҗатының күләмле жанры, лиро-эпик характердагы әсәрләр рәтенә керә һ.б.

**2. Рәсемгә игътибар ит. Ул кайсы әсәргә карата ясалган? Әсәрнең исемен, авторын яз, әсәр геройларын ата.** **(6 балл)**



**Җавап:** Әмирхан Еники. «Кем җырлады».

Геройлар: солдат егет, Таһирә, шәфкать туташы.

**3. Әсәрләрне авторы белән туры китереп билгелә. (4 балл)**

1) «Кораб» а) Гаяз Исхакый

2) «Каеннар сары иде» ә) Әмирхан Еники

3) «Көз» б) Хәсән Туфан

4) «Әйтелмәгән васыять» в) Дәрдемәнд

**Җавап:** 1) в); 2) б); 3) а); 4) ә).

4. **Шигырьне укы. Шигырьдә бирелгән хис-кичерешләрне, аларның сәбәпләрен билгелә. (6 балл)**

**Җырларымда телим**

Авыруыма табиб кирәк түгел,

Йөрәгемнең беләм дәвасын:

Һәр ел саен кайтып иснәп киләм

Авылыбызның чиста һавасын.

Язар өчен илһам эзлә, диләр,

Урын эзлә, диләр, ямьлерәк.

Никтер минем шигъри хисләремә

Арышларның исе тәмлерәк!

Яннарына барам агайларның,

Фикерләрен ишетеп карарга.


Җырларымда телим гомерем буе

Алар рухы белән янарга.

Сибгат Хәким

**Җавап:** Хис-кичерешләр – соклану, сагыну, горурлану; сәбәбе – Туган якка мәхәббәт, аның матурлыгына соклану, аны сагыну.

**5. а) Портретка игътибар ит. Биредә кем сурәтләнгән? (2 балл)**



**б) Бу әдип турында өч фактны искә төшереп яз. (6 балл)**

**Җавап:**

1) Әмирхан Еники 1909 елда Башкортстан Республикасы Яңа Каргалы авылында туа.

2) Әмирхан Еникинең укучыга “Бала”, “Ана һәм кыз”, “Бер генә сәгатькә”, “Ялгыз каз”, “Кем җырлады” хикәяләре, “Саз чәчәге”, “Рәшә”, “Әйтелмәгән васыять” повестьлары таныш.

3) Әмирхан Еники хикәя жанры остасы. Ул әсәрләрендә шәхесне һәм яшәешне фәлсәфи бәяләүгә өстенлек бирә, игътибарын кешенең эчке дөньясына, психологииясенә юнәлтә һ.б.

**6. Җырсыз кеше – канатсыз кош, диләр. Ничек уйлыйсың, бу дөресме? Бу турыда фикерләреңне яз, әдәбияттан мисаллар китерергә дә онытма. (10 балл)**